Το Φεστιβάλ του Δήμου Αθηναίων

Περιήγηση στο Ριζόκαστρο και τα Αναφιώτικα
2026-05-17 17:00 - 19:00 (Europe/Athens) | Σταθμός Μετρό Ακρόπολη, Μακρυγιάννη 9, Αθήνα, Αθήνα, 117 42, Greece
Το Ριζόκαστρο, η ιστορική συνοικία κάτω από τη «ρίζα» του Ιερού Βράχου, και τα ειδυλλιακά Αναφιώτικα αποτελούν δύο από τις πιο γοητευτικές γωνιές της πόλης, όπου ο χρόνος μοιάζει να έχει σταματήσει. Στο πλαίσιο του Φεστιβάλ του Δήμου Αθηναίων 2026, ο αρχαιολόγος και διπλωματούχος ξεναγός Μιχάλης Γιοχάλας μας προσκαλεί σε μια περιήγηση που ξεπερνά την απλή ξενάγηση και μετατρέπεται σε μια βαθιά αναζήτηση της αθηναϊκής ταυτότητας. Με οδηγούς τα σωζόμενα μνημεία, τα σπαράγματα των κτιρίων που χάθηκαν, αλλά και τα μυστικά που κρύβουν τα ονόματα των δρόμων, θα επιχειρήσουμε να ανασυνθέσουμε την εικόνα μιας πόλης διαφορετικής, αλλά όχι ολότελα χαμένης. Ακόμα κι αν νομίζετε πως γνωρίζετε κάθε γωνιά της Πλάκας, αυτή η δράση φωτίζει αθέατες λεπτομέρειες και αρχαίες τοποθεσίες όπου οι μύθοι και οι θρύλοι επιβιώνουν μέχρι σήμερα. Ελάτε να αφουγκραστούμε μαζί τις απηχήσεις του παρελθόντος και να δούμε την Πλάκα ξανά από την αρχή, σε μια εμπειρία που ενώνει την επιστημονική γνώση με τη νοσταλγική γοητεία της πιο αυθεντικής γειτονιάς της πρωτεύουσας.

Σημείο Συνάντησης: Μετρό Ακροπόλεως, έξοδος Μακρυγιάννη.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Ιστορικός Περίπατος γύρω από το Εθνικό Αρχαιολογικό Μουσείο
2026-05-17 17:00 - 19:00 | Εθνικό Αρχαιολογικό Μουσείο, Πατησίων 44, Αθήνα, Αθήνα, 106 82, Greece
Το Εθνικό Αρχαιολογικό Μουσείο μας προσκαλεί σε έναν συναρπαστικό απογευματινό περίπατο με οδηγό τον αρχαιολόγο Δρ. Κώστα Πασχαλίδη. Πρόκειται για ένα συνοπτικό χρονικό του ελληνικού κράτους, που ξετυλίγεται γύρω από έναν μικρό αλλά εμβληματικό τόπο στην «καρδιά» της Αθήνας. Η διαδρομή ξεκινά από την εποχή που το οικόπεδο του Μουσείου ήταν ένας απλός αμπελώνας, περνά από τα χρόνια που λειτούργησε ως λέσχη των Βαυαρών στρατιωτών και φτάνει στην ανέγερση του μεγαλύτερου μουσείου του αρχαίου κόσμου.

Οι συμμετέχοντες θα ανακαλύψουν τις περιπέτειες μιας ολόκληρης χώρας μέσα από τις ιστορίες του κτηρίου: από την αγωνιώδη απόκρυψη των αρχαιοτήτων στις παραμονές του Β’ Παγκοσμίου Πολέμου και τον ρόλο του στην Εθνική Αντίσταση, μέχρι τα γεγονότα της εξέγερσης του Πολυτεχνείου. Ένας περίπατος που αναδεικνύει το Μουσείο όχι μόνο ως κιβωτό αρχαίων θησαυρών, αλλά και ως ζωντανό μάρτυρα της νεότερης ελληνικής ιστορίας και των κοινωνικών μεταβολών που διαμόρφωσαν τη σύγχρονη Αθήνα.

Απαιτείται κράτηση θέσης.

E=MC²
2026-05-17 18:00 - 23:00 | Πλατεία Αμερικής, Πατησίων 167, Αθήνα, Αθήνα, 112 52, Greece
Η μεγάλη γιορτή των τεχνών του δρόμου επιστρέφει για έβδομη χρονιά και μεταμορφώνει ξανά την Πλατεία Αμερικής σε ένα ζωντανό πεδίο δημιουργίας, ενέργειας και συλλογικότητας. Το E=MC² μας προσκαλεί σε μια ανοιχτή εμπειρία όπου οι διαφορετικές «φυλές» της Αθήνας συναντιούνται μέσα από την κουλτούρα του hip hop και διεκδικούν τον δημόσιο χώρο με τον πιο δημιουργικό τρόπο. Εδώ, η τέχνη του δρόμου δεν είναι μόνο θέαμα, αλλά κοινότητα, επικοινωνία και μοίρασμα. Χωρίς άγχος ανταγωνισμού και χωρίς αντίτιμο εισόδου, η πλατεία γεμίζει beats, φωνές, χορό και αυθόρμητες συναντήσεις. DJs, beatboxers, MCs και χορευτές breakin’ δίνουν τον ρυθμό σε μια διοργάνωση που βλέπει το hip hop ως εργαλείο έκφρασης, σύνδεσης και ένταξης. Μια ανοιχτή πρόσκληση να χορέψουμε, να γνωριστούμε και να ζήσουμε από κοντά τη ζωντανή ενέργεια μιας πλατείας που συμβολίζει τη συνάντηση, την πολυμορφία και τη δύναμη της πόλης να ενώνεται.

Πρόγραμμα:

18:00 – 19:00: B-bop aka Digga – Cookin’ in da Square. Strictly Vinyl Set.

19:00 – 20:00: Dj Beatstrike – Chessboard Cypher. Μπες στο cypher της σκακιέρας.

20:00 – 20:45: Dj Beatstrike & Top Rock Bunch – Feeling James Vol.5. Get the funk up!

20:45 – 21:15: Dj Beatstrike – Rocking Apache Line. Only the real ones survive.

21:15 – 21:30: BeatboxGreece – Bite That Mic. Τα beatbox monsters επιστρέφουν.

21:30 – 23:00: Dj MarWax – Boombox Session. Old school grooves party time!

Hosts: Cameelloco Unbreakable & Loyal T

Athens Cocktails στο Ιαπωνικό Πάρκο
2026-05-17 18:00 - 23:00 | Ιαπωνικό Πάρκο Αθήνας, Νηρηίδων 12, Αθήνα, Αθήνα, 116 34, Greece
Το Athens Cocktails επιστρέφει στο Φεστιβάλ του Δήμου Αθηναίων, φέρνοντας μαζί του όλα εκείνα που το έχουν καθιερώσει ως ένα από τα πιο αγαπημένα highlights των αθηναϊκών απογευμάτων: κορυφαίες δημιουργίες, ιδιαίτερες γεύσεις και μουσική που ανεβάζει τη διάθεση από το πρώτο λεπτό. Αυτή τη φορά, η διοργάνωση καταλαμβάνει έναν από τους πιο ιδιαίτερους και ατμοσφαιρικούς χώρους της πόλης, το Ιαπωνικό Πάρκο, δημιουργώντας ένα σκηνικό που μοιάζει να σε μεταφέρει αλλού, ενώ βρίσκεσαι ακόμη στην καρδιά της Αθήνας. Μέσα στην εξωτική αύρα του κήπου, κορυφαίοι mixologists παρουσιάζουν signature cocktails που μετατρέπουν το ποτό σε αφορμή για συνάντηση, χαλάρωση και γιορτή. Η μουσική δίνει τον ρυθμό, το ηλιοβασίλεμα συμπληρώνει το σκηνικό και η βραδιά αποκτά μια αβίαστη κοσμοπολίτικη αίσθηση.

Μια ανοιξιάτικη έξοδος που συνδυάζει γεύση, ατμόσφαιρα και αστική φινέτσα, ιδανική για όσους θέλουν να ανακαλύψουν μια πιο απρόσμενη πλευρά του κέντρου.

H Γιορτή στη Φειδίου
2026-05-17 18:00 - 23:00 | Οδός Φειδίου, Οδός Φειδίου, Αθήνα, 106 78, Greece
H οδός Φειδίου μεταμορφώνεται ξανά σε έναν από τους πιο ζωντανούς και απρόβλεπτους προορισμούς της Αθήνας, στο πλαίσιο του Φεστιβάλ του Δήμου Αθηναίων. Το «Don’t Be a Dick» ενώνει δυνάμεις με το Μουσικό Καφενείο και το Frau, διοργανώνοντας ένα αυθεντικό street party που ξεκινά από τις 18:00 και υπόσχεται να κρατήσει την ενέργεια στα ύψη μέχρι αργά το βράδυ.
Η μουσική διαδρομή ξεκινά με ένα υβριδικό set από τους Χάρη Κουσό και Άγγελο Αγγέλου, παντρεύοντας ηλεκτρονικούς ήχους με live όργανα. Η Hara Katsiki από το Βερολίνο παίρνει τη σκυτάλη με ένα νοσταλγικό ταξίδι σε italo και space disco ρυθμούς. Καθώς η βραδιά εξελίσσεται, η δράση μεταφέρεται στα επιμέρους stages.

Στο main stage του «Don’t Be a Dick» εμφανίζονται οι Bill Selfer και Alex Deris, ενώ στο γνωστό και αγαπημένο “toilet room” ο Luka από το Βερολίνο υπόσχεται ένα εκρηκτικό set που θα ανεβάσει την ένταση στα ύψη. Στο Μουσικό Καφενείο, η Ρουμπίνη Σταγκουράκη παρουσιάζει ένα ιδιαίτερο μουσικό πρόγραμμα που γεφυρώνει την ελληνική με τη διεθνή σκηνή, ενώ στο Frau, ο Enke F ολοκληρώνει το line-up με τον δικό του ξεχωριστό ήχο. Με το σύνθημα «Come early and stay late», η Φειδίου μάς προσκαλεί να χαθούμε σε μια πολυδιάστατη εμπειρία που ενώνει μουσικές και κοινότητες σε ένα από τα πιο όμορφα στενά του κέντρου.

Piano City Athens: Every Me and Every You
2026-05-17 18:30 - 20:30 | Πλατεία Μητροπόλεως, Πλατεία Μητροπόλεως, Athens, Athens, 105 63, Greece
Η Πλατεία Μητροπόλεως μεταμορφώνεται σε έναν ανοιχτό, ζωντανό χώρο συμπερίληψης όπου η τέχνη καταρρίπτει κάθε διαχωριστική γραμμή. Την Κυριακή 17 Μαΐου, από τις 18:30 έως τις 20:30, το Ωδείο Άλφα και το Ελληνικό Κέντρο Ερευνών Ήχου, Μουσικής και Λόγου (Ε.Κ.Ε.Ι.Μ.) παρουσιάζουν ένα διπλό μουσικό πρόγραμμα, αποδεικνύοντας έμπρακτα πως η μουσική δεν γνωρίζει όρια παρά μόνο εκφράσεις. Επαγγελματίες σολίστ, σπουδαστές και μουσικοί ΑμεΑ μοιράζονται την ίδια σκηνή, δημιουργώντας μια γέφυρα ανάμεσα στο «εγώ» και το «εσύ», με σκοπό να μας οδηγήσουν στο ουσιώδες και πολύτιμο «εμείς».

Η βραδιά ανοίγει στις 18:30 με μια 40λεπτη εμφάνιση της Ορχήστρας, της Μουσικοθεραπευτικής Ομάδας και της Χορωδίας ΑμεΑ του Ε.Κ.Ε.Ι.Μ. Υπό τον συντονισμό των Μιχάλη Τόμπλερ, Σοφίας Λάτσινου και Άννας Δακουρού Τόφαλου, το σύνολο ενώνει κιθάρες, φλάουτο, hand chimes και φωνές, ενώ στο πιάνο συνοδεύει η σπουδάστρια ΑμεΑ, Νεκταρία Λιναράκη. Αμέσως μετά, στις 19:10, η σκυτάλη περνά σε ένα υψηλού επιπέδου ρεσιτάλ πιάνου και φωνών. Μια επίλεκτη ομάδα διακριθέντων σολίστ, ανάμεσα στους οποίους οι Δημήτρης Χρυσανθακόπουλος, Αλέξανδρος Μακρής, Γιώργος Χατζής, Βασιλική Μανίκα, Γιώργος Γαβριήλ, Νεφέλη Μάνου και Κώστας Μπάρκας, ξετυλίγει ένα πολυδιάστατο ρεπερτόριο που εκτείνεται από τη γαλλική ιμπρεσιονιστική ομίχλη και τη λόγια δυτική παράδοση μέχρι το σύγχρονο ελληνικό τραγούδι και τη μεσογειακή μνήμη. Μια βαθιά συγκινητική καλλιτεχνική σύμπραξη χωρίς φίλτρα, έτοιμη να πλημμυρίσει με φως την καρδιά της ανοιξιάτικης Αθήνας.

Παραμύθια με τον Μπάμπη Μπουρέκα
2026-05-17 19:00 - 20:30 | Πλατεία Δουρούτη, Πλατεία Δουρούτη, Αθήνα, 104 36, Greece
Φοβούνται οι ήρωες;

Λαϊκά παραμύθια από την Ελλάδα και τον κόσμο γίνονται ένας πολύτιμος οδηγός για μικρούς και μεγάλους. Μέσα από τη σοφία των λαών, οι ήρωές μας μαθαίνουν να ξεπερνούν τους φόβους τους, να διεκδικούν το δίκιο τους και να αναμετρώνται με τους ισχυρούς – και να κερδίζουν! Γιατί, όπως λένε οι παλιοί: δεν θέλει κόπο, θέλει τρόπο. Η τύχη βοηθάει τους τολμηρούς και το χιούμορ ξεκλειδώνει ακόμα και τις πιο σκληρές καρδιές.

Σε μια εποχή γεμάτη παθητικές εικόνες, η ζωντανή αφήγηση και η μουσική δρουν διαφορετικά: ενεργοποιούν τη φαντασία και μας προσκαλούν να γίνουμε όλοι μια μεγάλη, ενεργή παρέα. Ελάτε να ανακαλύψουμε μαζί πώς η εξυπνάδα και η θέληση μπορούν να καταφέρουν τα πάντα!

Μουσική: Λήδα Ξυδιά

Innersense pres. LTJ Bukem LIVE & Junior SP
2026-05-17 19:00 - 23:00 | Πλατεία Θησέα, Αθήνα, Αθήνα, 118 51, Greece
Όταν ο LTJ Bukem ανεβαίνει στα decks, η εμπειρία ξεπερνά τα όρια ενός συνηθισμένου DJ set. Μία από τις πιο εμβληματικές μορφές της παγκόσμιας drum & bass σκηνής, ο καλλιτέχνης που έδωσε στο είδος μια πιο ατμοσφαιρική, “intelligent” και κινηματογραφική διάσταση, έρχεται στο Φεστιβάλ του Δήμου Αθηναίων 2026 για μια βραδιά που ενώνει ένταση, ακρίβεια και βαθιά μουσικότητα. Η Αθήνα γίνεται για λίγο το πεδίο όπου οι γρήγοροι ρυθμοί συναντούν τη jazz ευαισθησία, τις ambient αποχρώσεις και μια αίσθηση πνευματικής ελευθερίας που μόνο ο Bukem ξέρει να χτίζει με τέτοια δεξιοτεχνία. Με breakbeats που κρατούν αμείωτη την ένταση, μπασογραμμές που δονούν τον χώρο και ένα ατμοσφαιρικό ύφος που δεν χάνει ποτέ τη λεπτότητά του, το set του υπόσχεται ένα ταξίδι στη sophisticated πλευρά της rave κουλτούρας. Δεν είναι απλώς μια βραδιά για χορό, αλλά μια εμπειρία που σε βάζει να κινηθείς και να ακούσεις με όλο σου το σώμα. Μια σπάνια συνάντηση με έναν δημιουργό που διαμόρφωσε έναν ολόκληρο ήχο και συνεχίζει να τον εξελίσσει με τον δικό του, αξεπέραστο τρόπο.

Στο πλευρό του, ο Junior SP., μία από τις πιο σταθερές και πολυδιάστατες παρουσίες της εγχώριας σκηνής. Με πορεία που ξεκινά από το 1992 και εκτείνεται σε περισσότερες από τρεις δεκαετίες, ως DJ, παραγωγός, promoter και δημιουργικός πυρήνας πίσω από την Innersense Productions, έχει συμβάλει καθοριστικά στη διαμόρφωση και προώθηση του urban και bass ήχου στην Ελλάδα. Έχοντας μοιραστεί τη σκηνή με καλλιτέχνες όπως οι The Prodigy, Wu-Tang Clan και Grandmaster Flash, και με εμφανίσεις σε Ελλάδα και εξωτερικό, κάθε set του αποτελεί μια δυναμική σύνθεση εμπειρίας και αυθεντικότητας. Μια βραδιά σημείο αναφοράς για την ηλεκτρονική μουσική στην Αθήνα.

Second Story x Bless Me Father
2026-05-17 19:00 - 23:00 | Πλατεία Καρύτση, Πλατεία Καρύτση, Αθήνα, 105 61, Greece
Κάτω από τα φώτα της πόλης και μέσα στον παλμό του Φεστιβάλ του Δήμου Αθηναίων, η πόλη βγαίνει στον δρόμο. Δίνουμε ραντεβού στην Πλατεία Καρύτση, εκεί όπου το Second Story και το Bless me father ενώνουν τις δυνάμεις τους σε ένα line-up που ξέρει ακριβώς πώς να διαχειριστεί το κέντρο της Αθήνας. Στα decks θα βρεθούν οι Raise (88Butterfly, Second Story), Seemo, Caelina, Bkey vs Kayo και Synthbeat, αναλαμβάνοντας τη μουσική επένδυση που θα μεταμορφώσει την πλατεία και θα τη δώσει τον δικό τους ρυθμό.

Athens Pride Street Party
2026-05-17 19:00 - 23:00 | Πλατεία Κλαυθμώνος, Πλατεία Κλαυθμώνος, Αθήνα, Αθήνα, 105 61, Greece
H Πλατεία Κλαυθμώνος μεταμορφώνεται στο πιο πολύχρωμο και ηχηρό σημείο της πόλης. Με αφορμή την Παγκόσμια Ημέρα κατά της Ομοφοβίας, Αμφιφοβίας, Τρανσφοβίας και Ιντερφοβίας (IDAHOBIT), το Athens Pride σε συνεργασία με το Φεστιβάλ του Δήμου Αθηναίων, επιστρέφει στις ρίζες του για ένα εκρηκτικό street party γεμάτο λουλούδια, μουσική και ορατότητα. Με θέμα τα λουλούδια ως σύμβολα ανθεκτικότητας και πολυμορφίας, διεκδικούμε τον δημόσιο χώρο και γιορτάζουμε την ελευθερία της έκφρασης μέσα από το γκρίζο της πόλης. Από τις 19:00 έως τις 23:00, ένα δυναμικό line-up μας ενώνει σε έναν χορό χωρίς αποκλεισμούς:

DJ Sets: KIMON, KRONT, MIRELLA KAPPA, TZINA

Live Shows: Aphrodite HGW & Léona

Sounds: House, pop, dancehall, reggaeton, afrobeats και global club music.

*Ο μισαναπηρισμός, ο ηλικιακός ρατσισμός, η κοινωνικά επιβαλλόμενη ντροπή για τα σώματά μας, η ομοφοβία, ο μισογυνισμός, ο ρατσισμός, ο σεξισμός, η τρανσφοβία, o στιγματισμός σε καθε έκφραση σεξουαλικής ελευθερίας, έκφρασης και αυτοδιαθεσης, και η πατριαρχία δεν έχουν χώρο στις δράσεις μας. Αν παρατηρήσετε οποιαδήποτε τέτοια συμπεριφορά ή ενέργεια, παρακαλούμε επικοινωνήστε άμεσα με το Athens Pride και με τα άτομα που φέρουν ειδική σήμανση στο χώρο. Στη δράση θα υπάρξει λήψη οπτικοακουστικών μέσων (βίντεο,φωτογραφίες) το οπτικοακουστικό υλικό θα δημοσιευθεί στα επίσημα κανάλια επικοινωνίας του Athens Pride.

Αθήνα: Αστικές Διαφωνίες
2026-05-18 10:00 - 18:00 | Πολιτιστικός Χώρος Macart, Λένορμαν 244, Αθήνα, Αθήνα, 104 43, Greece
Ο Πολιτιστικός Χώρος Macart, σε συνεργασία με την iFocus Gallery, παρουσιάζει την έκθεση «Αθήνα: Αστικές Διαφωνίες», μια πολυφωνική φωτογραφική προσέγγιση της πρωτεύουσας. Τριάντα σύγχρονοι Έλληνες και ξένοι φωτογράφοι επιχειρούν να αποτυπώσουν την ταυτότητα της πόλης μέσα από διαφορετικές, συχνά αντικρουόμενες οπτικές, αναδεικνύοντας τις αντιθέσεις, τις εντάσεις και τις μεταμορφώσεις της. Η Αθήνα δεν προσεγγίζεται εδώ ως ενιαία εικόνα, αλλά ως ένα πεδίο διαρκούς διαπραγμάτευσης ανάμεσα στη μνήμη, την εμπειρία και την αλλαγή.

Ασπρόμαυρες και έγχρωμες εικόνες, αναλογικές λήψεις και σύγχρονες φωτογραφικές ματιές συνθέτουν ένα αφήγημα όπου η περιπλάνηση γίνεται τρόπος ανάγνωσης της πόλης. Η έκθεση εξερευνά την Αθήνα ανάμεσα στον θόρυβο και την παύση, το ορατό και το υπαινικτικό, το ιστορικό βάρος και το παρόν που διαρκώς μετακινείται. Μια πρόσκληση να δούμε την πρωτεύουσα όχι ως δεδομένο φόντο, αλλά ως ζωντανό και πολυσύνθετο σώμα.

Διάρκεια έκθεσης: 06/05-06/06

Εγκαίνια: 06/05 στις 19:00.

Ώρες λειτουργίας: Δευτέρα – Παρασκευή: 10.00-18.00 & Σάββατο: 10.00-14.00, Κυριακή: Κλειστά

1945: Το Τέλος του Πολέμου
2026-05-18 11:00 - 12:00 | Δημόσιο Καπνεργοστάσιο, Λένορμαν 218, Αθήνα, Αθήνα, 104 43, Greece
Η έκθεση «1945: Το Τέλος του Πολέμου» αποτελεί ένα καθηλωτικό οδοιπορικό στη χρονιά-ορόσημο που σφράγισε την παγκόσμια ιστορία. Ως αποτέλεσμα πολύμηνης έρευνας σε ελληνικά και διεθνή αρχεία, η έκθεση φωτίζει τις δραματικές αντιθέσεις εκείνων των δώδεκα μηνών: από τη φρίκη και την αποκάλυψη της ναζιστικής βαρβαρότητας στα στρατόπεδα συγκέντρωσης, μέχρι την έκρηξη χαράς για τη νίκη των ελεύθερων εθνών.

Μέσα από σπάνιο φωτογραφικό υλικό που παρουσιάζεται για πρώτη φορά στην Ελλάδα και αυθεντικά τεκμήρια, ο επισκέπτης παρακολουθεί την αλληλουχία των γεγονότων που διαμόρφωσαν τον σύγχρονο κόσμο: την πτώση του Βερολίνου και τη συνθηκολόγηση της Γερμανίας, τις ιστορικές διασκέψεις της Γιάλτας και του Πόστνταμ, τον όλεθρο της ατομικής βόμβας στην Ιαπωνία, αλλά και τη γέννηση του ΟΗΕ και τη Δίκη της Νυρεμβέργης. Πρόκειται για μια σειρά ξεναγήσεων που επιτρέπουν την ουσιαστική κατανόηση της επόμενης ημέρας για την ανθρωπότητα, προσφέροντας μια βαθιά ματιά στα θεμέλια της σύγχρονης ειρήνης και δικαιοσύνης.

Ελεύθερη συμμετοχή με προκράτηση θέσης έως 15 Μαΐου στο +30 210 367 3273, από Δευτέρα έως Παρασκευή 9:00-16:00.

Κωνσταντίνος Ξενάκης – Δημήτρης Χιωτόπουλος: Γραφή και Ίχνος. Δυο διαδρομές στον Λαβύρινθο
2026-05-18 11:30 - 20:30 | Γκαλερί Έρση, Κλεομένους 4, Αθήνα, Αθήνα, 106 75, Greece
Η Γκαλερί Έρση παρουσιάζει τη διπλή έκθεση ζωγραφικής «Γραφή και Ίχνος: Δύο διαδρομές στον Λαβύρινθο», φέρνοντας σε έναν ουσιαστικό και απρόσμενα ποιητικό διάλογο το έργο του Κωνσταντίνου Ξενάκη και του Δημήτρη Χιωτόπουλου. Η έκθεση εστιάζει στον τρόπο με τον οποίο η γραφή, το σύμβολο, το ίχνος και η χειρονομία μπορούν να ξεπεράσουν τη χρηστική τους διάσταση και να λειτουργήσουν ως αυτόνομη εικαστική γλώσσα, πυκνή σε νοήματα και ανοιχτή σε πολλαπλές αναγνώσεις. Ο διεθνώς αναγνωρισμένος Κωνσταντίνος Ξενάκης επιστρατεύει κώδικες, ιερογλυφικά, σήματα και μορφές που παραπέμπουν στη σύγχρονη επικοινωνία, σχολιάζοντας με οξύτητα τον τρόπο που κατασκευάζεται το νόημα. Από την άλλη, ο Δημήτρης Χιωτόπουλος ενσωματώνει στοιχεία καλλιγραφίας, αρχέτυπα σχήματα και μια πιο εσωτερική εικαστική αναζήτηση. Η συνύπαρξη των δύο δημιουργών μετατρέπει τον «Λαβύρινθο» της έκθεσης σε έναν χώρο όπου ο θεατής καλείται να περιπλανηθεί, να χαθεί και τελικά να ανασυνθέσει μόνος του τη διαδρομή του μέσα από σημεία, σιωπές και ίχνη πολιτισμού.

Διάρκεια έκθεσης: 05/05-06/06

Ώρες Λειτουργίας: Δευτέρα – Παρασκευή: 11:30 – 14:30 & 17:30 – 20:30, Σάββατο: 11:30 – 15:00, Κυριακή: κλειστά

Inna Orlik: Μόνιμη Έκθεση
2026-05-18 12:00 - 18:00 | Γκαλερί Orlik, Παλαιολόγου Μπενιζέλου 3, Αθήνα, 105 56, Greece
Η Orlik Gallery υποδέχεται το κοινό του Φεστιβάλ του Δήμου Αθηναίων σε μια ξεχωριστή συνάντηση με το εικαστικό σύμπαν της Inna Orlik. Η έκθεση φέρνει στο προσκήνιο έναν κόσμο όπου η σύγχρονη ζωγραφική συνομιλεί με τη μυθολογία, τη φύση και την ανθρώπινη εμπειρία, δημιουργώντας ένα περιβάλλον πλούσιο σε συμβολισμούς και ερμηνευτικά επίπεδα.

Με έντονα χρώματα, σύνθετες υφές και μια ιδιαίτερη ζωγραφική γλώσσα, τα έργα της Orlik κινούνται ανάμεσα στο ορατό και το υπαινικτικό, το προσωπικό και το συλλογικό. Η καλλιτέχνις μετατρέπει τον καμβά σε χώρο αφήγησης και αναζήτησης, προσκαλώντας τον θεατή να ανακαλύψει μορφές, σύμβολα και υπόγειες συνδέσεις. Μια έκθεση που απευθύνεται σε όσους αναζητούν στη σύγχρονη τέχνη όχι μόνο αισθητική ένταση, αλλά και ουσιαστικό βάθος.

Διάρκεια έκθεσης: 01-31/05

Ώρες λειτουργίας: Καθημερινά: 12:00 – 18:00

Ξενάγηση στον «Σύλλογο των Αθηναίων» & στο «Αθηναϊκό Μουσείο»
2026-05-18 18:00 - 19:00 | Σύλλογος των Αθηναίων, Κέκροπος 10, Αθήνα, Αθήνα, 105 58, Greece
Γιορτάζουμε τη Διεθνή Ημέρα Μουσείων με μία δωρεάν ξενάγηση που μας μεταφέρει στην «καρδιά» της παλιάς Αθήνας. Οι επισκέπτες θα έχουν την ευκαιρία να περιηγηθούν στον ιστορικό «Σύλλογο των Αθηναίων» και στο «Αθηναϊκό Μουσείο», πραγματοποιώντας ένα νοητό ταξίδι δύο αιώνων στην αθηναϊκή ιστορία.

Μέσα από πολύτιμα τεκμήρια και δωρεές από τις οικογένειες που διαμόρφωσαν τη φυσιογνωμία της πρωτεύουσας, η ξενάγηση αναδεικνύει τον αστικό τρόπο ζωής του 19ου και του 20ού αιώνα, φωτίζοντας αθέατες πλευρές της κοινωνικής και πολιτιστικής εξέλιξης της πόλης. Την περιήγηση θα πραγματοποιήσουν ο Πρόεδρος του Συλλόγου, Ελευθέριος Γ. Σκιαδάς, και η μουσειολόγος Έλενα Γκοτσίνα, προσφέροντας μια αυθεντική εμπειρία που συνδέει τη συλλογική μνήμη με το παρόν της Αθήνας. Μια σπάνια ευκαιρία να γνωρίσουμε την κληρονομιά των ανθρώπων που έχτισαν την ταυτότητα της πόλης, μέσα από τις συλλογές ενός από τους πιο εμβληματικούς φορείς της.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι, στο: info@syllogostonathinaion.gr

Παραμύθια με τον Μπάμπη Μπουρέκα
2026-05-18 19:00 - 20:30 | Πλατεία Αττικής, Πλατεία Αττικής, Αθήνα, Αθήνα, 104 40, Greece
Μια φορά κι έναν καιρό ήταν τα ζώα…

Ήταν κάποτε μια εποχή που τα ζώα είχαν τη δική τους φωνή και έγραφαν τη δική τους ιστορία! Μέσα από λαϊκά παραμύθια και μύθους, ελληνικούς και παγκόσμιους, ήρωες με γούνα και μουστάκια, λέπια, ράμφη και φτερά ζωντανεύουν για να μας παρασύρουν στον συναρπαστικό κόσμο τους.

Ελάτε να ακούσουμε τα μυστικά τους και να μοιραστούμε τη σοφία τους. Μικροί και μεγάλοι γινόμαστε μια παρέα, τραγουδάμε, λύνουμε αινίγματα και ανακαλύπτουμε ξανά τη φύση μέσα από το λόγο και τη φαντασία. Μια εμπειρία γεμάτη χιούμορ και διδάγματα, που μας θυμίζει πως, τελικά, έχουμε πολλά να μάθουμε από τους φίλους μας τα ζώα!

Μουσική-Τραγούδι: Λήδα Ξυδιά (κανονάκι)

Billie Kark 2026
2026-05-18 20:30 - 23:00 | Πλατεία Δεξαμενής, Πλατεία Δεξαμενής, Αθήνα, Αθήνα, 106 73, Greece
Η Billie Kark, μία από τις πιο φρέσκες και πολυδιάστατες παρουσίες της σύγχρονης αθηναϊκής σκηνής, επιστρέφει στο Φεστιβάλ του Δήμου Αθηναίων με ένα live που υπόσχεται να μας παρασύρει ξανά στον ιδιαίτερο κόσμο της. Δημιουργός, ερμηνεύτρια και DJ, η Billie ισορροπεί με ξεχωριστό τρόπο ανάμεσα στην ηλεκτρονική μουσική και τις ηχητικές μνήμες της παράδοσης, συνθέτοντας ένα σύμπαν όπου ο πειραματισμός, η ένταση και η μυσταγωγία συνυπάρχουν με απόλυτη φυσικότητα. Φέτος, μεταφέρει τον ιδιαίτερο ήχο της στην πλατεία Δεξαμενής, μια τοποθεσία που μοιάζει φτιαγμένη για τη μουσική της. Από techno ρυθμούς έως μελωδίες που αντλούν έμπνευση από τη φύση, τον μύθο και το αρχέγονο στοιχείο, η Billie Kark δημιουργεί μια ατμόσφαιρα που κοιτάζει ταυτόχρονα προς το αύριο και προς τις βαθύτερες ρίζες μας.

Midnight Express: '80s Night Out
2026-05-18 21:00 - 23:00 | Ακαδημία Πλάτωνος, Μοναστηρίου 138, Αθήνα, Αθήνα, 104 42, Greece
Το Midnight Express είναι το πνευματικό παιδί του κριτικού κινηματογράφου Άκη Καπράνου που, ορμώμενος από τη νοσταλγία για τις μαγικές μεταμεσονύκτιες προβολές του Αλφαβίλ και του Σινέ Δεξαμενή, ξεκίνησε την προσπάθεια να τις αναβιώσει. Ένα κινηματογραφικό ταξίδι για να θυμηθούν οι παλιότεροι, να μοιραστούν την εμπειρία οι νεότεροι και να ζήσουν όλοι μαζί το κοινό πάθος για την ατόφια απόλαυση της μεγάλης οθόνης. Το Midnight Express αφήνει για λίγο τις σκοτεινές αίθουσες και βγαίνει στο φως, φέρνοντας τη μαγεία του σινεμά στο Φεστιβάλ του Δήμου Αθηναίων.

Πρόγραμμα:

11/05: Πέρα από την Αφρική, Sydney Pollack, 1985

18/05: Λαβύρινθος, Jim Henson, 1986

25/05: Χαμός στην Τσάιναταουν, John Carpenter, 1986

Ecological Translation
2026-05-19 08:00 - 22:00 | Goethe-Institut Athen, Ομήρου 14-16, Αθήνα, 106 72, Greece
Το Goethe-Institut Athen παρουσιάζει την έκθεση Ecological Translation, μια τολμηρή διερεύνηση της σχέσης μας με τον φυσικό κόσμο.

Τι θα συνέβαινε αν η τεχνολογία μας επέτρεπε να μιλήσουμε απευθείας με τα ζώα και τα φυτά;

Με αφετηρία τη νέα νομική πραγματικότητα που αναγνωρίζει δικαιώματα σε ποτάμια και οικοσυστήματα, η έκθεση εξετάζει τη χρήση της τεχνητής νοημοσύνης και της τηλεπισκόπησης ως ένα πιθανό «Google Translate» μεταξύ ανθρώπων και περιβάλλοντος. Μέσα από το έργο μιας διεθνούς ομάδας καλλιτεχνών το κοινό καλείται να αναλογιστεί αν μπορούμε όντως να μεταφράσουμε τη ριζική ετερότητα πλασμάτων όπως οι νυχτερίδες ή οι φάλαινες.

Η έκθεση, που εγκαινιάστηκε στις 28 Απριλίου, αποτελεί μέρος ενός ευρύτερου διεπιστημονικού συμποσίου που επιδιώκει να αναδείξει τις ευκαιρίες και τις απειλές των νέων επιστημονικών προσεγγίσεων, υπενθυμίζοντας πως η πολυπλοκότητα της κλιματικής κρίσης απαιτεί μια νέα, κοινή γλώσσα επικοινωνίας με τον πλανήτη.

Καλλιτέχνες/-ιδες:
Κυριακή Γονή
Abelardo Gil-Fournier
Nona Inescu
Agata Ingarden
Bill Kouligas
Raffaela Naldi Rossano
Zoë Paul
Jenna Sutela

Ιδέα, σύλληψη: Alexander Damianos
Επιμέλεια: Asya Yaghmurian

Διάρκεια έκθεσης: 28/04-30/05

Ώρες λειτουργίας: Δευτέρα-Πέμπτη: 08:00-22:00, Παρασκευή: 08:00-17:00 & Σάββατο 08:00-14:30 (23/5: κλειστά)

Νικόλας Κληρονόμος: Αναδρομή 1985-2025
2026-05-19 11:00 - 19:00 | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Η μεγάλη αναδρομική έκθεση του Νικόλα Κληρονόμου μας προσκαλεί να ανακαλύψουμε την πολυετή διαδρομή ενός δημιουργού που κινείται με μοναδική ευχέρεια ανάμεσα στη ζωγραφική και τη σκηνογραφία. Ο καλλιτέχνης λειτουργεί σαν «σκηνοθέτης» του καμβά: δεν αποτυπώνει απλώς εικόνες, αλλά τις μεταπλάθει μέσα από τη μνήμη, το συναίσθημα και την προσωπική του εμπειρία. Στα έργα του, η καθημερινότητα συναντά το όνειρο και οι εποχές μοιάζουν να μπλέκονται με μικρές, απρόσμενες στιγμές της ζωής. Με έντονα χρώματα και ιδιαίτερα υλικά, δημιουργεί συνθέσεις που μοιάζουν να βρίσκονται σε διαρκή κίνηση, προσφέροντας μια βαθιά ποιητική ματιά στον κόσμο που μας περιβάλλει. Μια έκθεση που μιλά κατευθείαν στη μνήμη και το συναίσθημα, και μια σπάνια ευκαιρία να γνωρίσουμε το έργο ενός δημιουργού που καταφέρνει να δίνει μνημειακή διάσταση στο εφήμερο. Μην χάσετε την ευκαιρία να συμμετάσχετε και σε μία από τις προγραμματισμένες ξεναγήσεις για μια πιο διεισδυτική προσέγγιση στο έργο του.

Διάρκεια έκθεσης: 01/05-14/06

Ώρες λειτουργίας: Τρίτη – Σάββατο: 11:00 - 19:00 & Κυριακή: 10:00 - 16:00, Δευτέρα: κλειστά.

Πάνος Χαραλάμπους: COLUMBIA
2026-05-19 11:00 - 20:00 | CITRONNE Gallery, Πατριάρχου Ιωακείμ 19, Αθήνα, 106 75, Greece
Ο Πάνος Χαραλάμπους παρουσιάζει στη CITRONNE Gallery μια έκθεση που συνομιλεί με τη μνήμη της πόλης και ξυπνά ήχους από μια άλλη εποχή της Αθήνας. Αφετηρία της είναι το 2006, χρονιά κατά την οποία κατεδαφίστηκε το ιστορικό εργοστάσιο της Columbia στη Ριζούπολη, κλείνοντας συμβολικά ένα μεγάλο κεφάλαιο της ελληνικής δισκογραφίας. Έναν χώρο όπου καταγράφηκαν φωνές, τραγούδια και στιγμές που διαμόρφωσαν το συλλογικό μας ηχητικό παρελθόν. Ο καλλιτέχνης μεταμορφώνει τη γκαλερί σε ένα ιδιαίτερο «δωμάτιο ήχου», όπου ο επισκέπτης καλείται να περπατήσει πάνω σε ένα ηχητικό δάπεδο και να αφουγκραστεί ξανά αποτυπώματα μιας μνήμης που επιμένει. Η εγκατάσταση λειτουργεί σαν μια βιωματική υπενθύμιση ότι η μουσική δεν χάνεται μαζί με τα κτίρια που τη φιλοξένησαν, αλλά συνεχίζει να επιβιώνει μέσα στην εμπειρία, στη συγκίνηση και στο κοινό μας φαντασιακό. Μια έκθεση για τη φθορά, την ανάμνηση και τη βαθιά ανθρώπινη ανάγκη να κρατάμε ζωντανό ό,τι μας συνέδεσε.

Διάρκεια έκθεσης: 29/04-29/06
Ώρες λειτουργίας: Τρίτη, Πέμπτη, Παρασκευή: 11:00-20:00 & Τετάρτη, Σάββατο: 11:00-16:00, Δευτέρα, Κυριακή κλειστά.

Kristine Lippire: From LA to Athens - Notes on Light and Material
2026-05-19 12:00 - 18:00 | Phoenix Athens, Ασκληπιού 89, Αθήνα, 114 72, Greece
Ο χώρος του Phoenix Athens φιλοξενεί την καλλιτέχνιδα Kristine Lippire από το Λος Άντζελες, σε μια έκθεση που ενώνει την αμερικανική μεγαλούπολη με την Αθήνα.

Με επίκεντρο τη γειτονιά των Εξαρχείων, η Lippire εμπνέεται από την ενέργεια της νεολαίας, τον ιδεαλισμό και το γκράφιτι ως μέσο έκφρασης και διεκδίκησης μέσα στον αστικό ιστό. Με γλυπτά από τσιμέντο, έργα ζωγραφικής και μοτίβα επηρεασμένα από τις σιδεριές των μεταπολεμικών κτιρίων, η καλλιτέχνις μεταμορφώνει αρχιτεκτονικά θραύσματα σε μια νέα οπτική γλώσσα.

Το έργο της δεν είναι απλώς μια αισθητική πρόταση, αλλά ένας βαθύς στοχασμός πάνω στην ανθεκτικότητα και τη συλλογική μνήμη που εγγράφεται στους τοίχους και τους δρόμους των πόλεων. Μια πρόσκληση να δούμε την αστική πραγματικότητα με μια πιο ανθρώπινη και δημιουργική ματιά, εκεί όπου το εκτυφλωτικό φως συναντά τις ατέλειες της καθημερινότητας.

Εγκαίνια: Παρασκευή 8 Μαΐου στις 19:00.

Διάρκεια έκθεσης: 08-21/05

Ώρες Λειτουργίας: Τρίτη, Πέμπτη, Παρασκευή: 12:00–18:00, Τετάρτη, Σάββατο: 12:00–16:00. Δευτέρα & Κυριακή: κλειστά.

Ξεναγήσεις στο Κτίριο του Αρχείου Καβάφη
2026-05-19 13:30 - 17:30 | Αρχείο Καβάφη, Φρυνίχου 16B, Πλάκα, 105 58, Greece
Το Φεστιβάλ του Δήμου Αθηναίων εγκαινιάζει μια ξεχωριστή συνεργασία με το Ίδρυμα Ωνάση και προσκαλεί το κοινό σε αποκλειστικές ξεναγήσεις στο Αρχείο Καβάφη, στην οδό Φρυνίχου, στην καρδιά της Πλάκας. Σε ένα εμβληματικό διατηρητέο κτίριο, οι επισκέπτες έχουν την ευκαιρία να γνωρίσουν από κοντά τον προσωπικό κόσμο του Κ. Π. Καβάφη, μέσα από έναν χώρο αφιερωμένο στη ζωή, το έργο και τη διαχρονική παρουσία του μεγάλου ποιητή. Η εμπειρία αυτή δεν λειτουργεί μόνο ως επίσκεψη σε ένα αρχείο, αλλά ως μια πραγματική κατάδυση σε έναν λογοτεχνικό και ιστορικό κόσμο. Η περιήγηση περνά από ειδικά διαμορφωμένες αίθουσες με προσωπικά αντικείμενα, σπάνια βιβλία, τεκμήρια, έπιπλα και έργα τέχνης που φωτίζουν τον άνθρωπο πίσω από το έργο. Παράλληλα, αποκαλύπτονται πτυχές της σχέσης του Καβάφη με την Αθήνα, αλλά και η διαχρονική απήχηση της ποίησής του στην Ελλάδα και διεθνώς. Μια εμπειρία που συνδυάζει μνήμη, λογοτεχνία και ιστορία, προσφέροντας μια πιο ουσιαστική επαφή με μία από τις σημαντικότερες μορφές της νεότερης ποίησης.

Η ξενάγηση διαρκεί περίπου 40-45’.

Ώρες ξεναγήσεων:
• 13:30
• 14:30
• 15:30
• 16:30

Διατίθενται από τη Στέγη Ιδρύματος Ωνάση 20 προσκλήσεις.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι. Επιλέξτε την επιθυμητή ώρα και πραγματοποιήστε την κράτησή σας μέσω του αντίστοιχου συνδέσμου.

Ξενάγηση στο Εθνικό Μουσείο Σύγχρονης Τέχνης
2026-05-19 17:00 - 18:30 | Εθνικό Μουσείο Σύγχρονης Τέχνης, National Museum of Contemporary Art Αthens (ΕΜΣΤ), Αθήνα, Αθήνα, 117 43, Greece
Tο Φεστιβάλ του Δήμου Αθηναίων 2026 προσφέρει μια μοναδική back-to-back εμπειρία στο Εθνικό Μουσείο Σύγχρονης Τέχνης (ΕΜΣΤ). Με μία μόνο κράτηση, οι επισκέπτες θα περιηγηθούν διαδοχικά σε δύο εκθέσεις, ανακαλύπτοντας το έργο δύο σπουδαίων μορφών της ελληνικής τέχνης.

17:00 | Γιάννης Χρήστου: Εναντιοδρομία
Ο επιμελητής Κωστής Ζουλιάτης μάς εισάγει στο σύμπαν του Γιάννη Χρήστου (1926-1970), μιας κορυφαίας μορφής της μουσικής πρωτοπορίας. Η έκθεση, που παίρνει τη μορφή «ζωντανής παρτιτούρας», παρουσιάζει για πρώτη φορά στο κοινό το αρχείο του δημιουργού. Μέσα από έναν εξειδικευμένο ηχητικό σχεδιασμό και σπάνια τεκμήρια (παρτιτούρες, φιλοσοφικά κείμενα, αλληλογραφία), θα γνωρίσουμε τον «ηχητικό φιλόσοφο» που μετέτρεψε τον μύθο, την τελετουργία και τα αρχέγονα ανθρώπινα συναισθήματα σε ρηξικέλευθη τέχνη. Το Αρχείο Γιάννη Χρήστου, που φυλάσσεται στο Κέντρο Έρευνας και Τεκμηρίωσης του Ωδείου Αθηνών, ανοίγει για πρώτη φορά σε ένα ευρύτερο κοινό προκειμένου να μας ξεναγήσει στο σύμπαν της έμπνευσης του δημιουργού, στον τρόπο σκέψης και τη μέθοδο δράσης του, τα σημεία τομής με άλλα πεδία της τέχνης, της φιλοσοφίας, της επιστήμης, της καθημερινής πράξης – της ανθρώπινης εμπειρίας, σύμφωνα με τον ίδιο.

18:00 | Ωδή στα πράγματα: Νίκη Καναγκίνη (Αναδρομική)
Η περιήγηση συνεχίζεται με την επιμελήτρια Τίνα Πανδή, σε μια συνολική επαναφήγηση του έργου της Νίκης Καναγκίνη (1933–2008). Εμπνευσμένη από το ποίημα του Πάμπλο Νερούδα, η έκθεση εστιάζει στον καθημερινό μικρόκοσμο των πραγμάτων ως φορέων μνήμης και ταυτότητας. Από τα υφαντά μεγάλης κλίμακας (Tapisserie) μέχρι τις συμμετοχικές εγκαταστάσεις και τα «χειρόγραφα», θα εξερευνήσουμε τη γραφή ως εικαστική πράξη και την έμφυλη εμπειρία μιας από τις σημαντικότερες γυναίκες δημιουργούς της μεταπολεμικής τέχνης.

Σημείο Συνάντησης: Φουαγιέ

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Fitness Sessions
2026-05-19 18:30 - 20:30 | Πάρκο Ελευθερίας, Πάρκο Ελευθερίας, Αθήνα, Αθήνα, 115 21, Greece
Το Πάρκο Ελευθερίας μετατρέπεται σε ένα μεγάλο ανοιχτό σημείο άσκησης, ενέργειας και ευεξίας στο πλαίσιο του Φεστιβάλ του Δήμου Αθηναίων. Στο Fitness Sessions, η κίνηση γίνεται γιορτή και η άσκηση προσεγγίζεται όχι ανταγωνιστικά, αλλά ως τρόπος φροντίδας, συμμετοχής και αναζωογόνησης μέσα στον αστικό ιστό. Σε ένα καταπράσινο σημείο της πόλης, το κοινό καλείται να βιώσει τη χαρά της σωματικής δραστηριότητας μέσα σε ένα περιβάλλον ανοιχτό και υποστηρικτικό.

Καταξιωμένοι γυμναστές και οι ομάδες τους, καθοδηγούν μαθήματα για όλους, από yoga και pilates έως πιο δυναμικές μορφές άσκησης, δημιουργώντας ένα πρόγραμμα προσαρμοσμένο σε διαφορετικές ανάγκες και επίπεδα εμπειρίας. Η συμμετοχή, η ευεξία και η καλή διάθεση βρίσκονται στο επίκεντρο, δίνοντας στη δράση τον χαρακτήρα μιας ανοιχτής γιορτής για το σώμα και την πόλη. Μια ευκαιρία να κινηθούμε μαζί, σε ένα από τα πιο όμορφα υπαίθρια σκηνικά της Αθήνας.

Γυάρος: Η Iστορία της Θάλασσας
2026-05-19 19:00 - 22:00 | Goethe-Institut Athen, Ομήρου 14-16, Αθήνα, 106 72, Greece
Το ντοκιμαντέρ «Γυάρος: Η ιστορία της θάλασσας» παρουσιάζεται σε πρώτη προβολή, δίνοντας φωνή στην ίδια τη θάλασσα για να αφηγηθεί τη διαδρομή του νησιού από την αρχαιότητα μέχρι τη σύγχρονη αναγέννησή του. Η Γυάρος, ένας τόπος φορτισμένος ιστορικά ως μνημείο μνήμης, αναδεικνύεται πλέον και ως ένα κρίσιμο καταφύγιο βιοποικιλότητας. Μέσα από το φακό του WWF, παρακολουθούμε τη 12ετή προσπάθεια που οδήγησε στη θεσμοθέτηση του νησιού ως Θαλάσσιας Προστατευόμενης Περιοχής, προστατεύοντας τη σπάνια μεσογειακή φώκια και τον θαλάσσιο πλούτο της.

Μετά την προβολή, θα ακολουθήσει συζήτηση με ειδικούς για τις προκλήσεις και τη σημασία της προστασίας των θαλασσών μας, προσφέροντας μια ολοκληρωμένη ματιά στη διαχρονική σχέση ανθρώπου και φύσης.

Είσοδος ελεύθερη – κατόπιν δήλωσης ενδιαφέροντος.

ATHENS: AM EXTENDED
2026-05-19 19:00 - 23:00 | metacosmoi, Γερανίου 44, Αθήνα, 104 31, Greece
Στο πλαίσιο του Φεστιβάλ, η έκθεση «ATHENS: AM EXTENDED» μας προσκαλεί σε μια πρωτοποριακή, πολυμεσική εμπειρία που επαναπροσδιορίζει τη σχέση μας με την πόλη μετά τα μεσάνυχτα. Ο φωτογράφος Θανάσης Καρατζάς και ο σκηνοθέτης πολυμεσικών εμπειριών Βύρωνας Νικολόπουλος ενώνουν τις δυνάμεις τους και μετατρέπουν 88 εμβληματικές ασπρόμαυρες φωτογραφίες της Αθήνας σε μια ζωντανή, διαδραστική εγκατάσταση. Στον ειδικά διαμορφωμένο χώρο της METACOSMOI, η εικόνα αποκτά κίνηση, ήχο και χρώμα μέσα από τεχνολογίες AR, VR και video projections. Μετά τη διεθνή της παρουσία σε σημαντικά φεστιβάλ, η έκθεση επιστρέφει στην πόλη που τη γέννησε, καλώντας το κοινό να «βουτήξει» στην άυλη ποίηση της νυχτερινής Αθήνας. Ένα σύγχρονο καλλιτεχνικό βλέμμα στο παλίμψηστο της πόλης, εκεί όπου η φωτογραφία συναντά το ψηφιακό μέλλον.

Διάρκεια έκθεσης: 05-20/05

Ώρες λειτουργίας: Καθημερινά 19:00-23:00

Αλγερινές Πολιτιστικές Μέρες
2026-05-20 09:00 - 23:00 | Πλατεία Κλαυθμώνος, Πλατεία Κλαυθμώνος, Αθήνα, Αθήνα, 105 61, Greece
Στις 20 και 21 Μαΐου, η Πλατεία Κλαυθμώνος μετατρέπεται σε ένα πολύχρωμο σταυροδρόμι πολιτισμού, καθώς η Πρεσβεία της Αλγερίας και το Φεστιβάλ του Δήμου Αθηναίων μας προσκαλούν να γνωρίσουμε από κοντά τον πλούτο της μεγαλύτερης χώρας της Αφρικής. Για δύο ημέρες, το κέντρο της Αθήνας γεμίζει εικόνες, αρώματα, ήχους και ιστορίες που αποκαλύπτουν μια παράδοση βαθιά, σύνθετη και εξαιρετικά ζωντανή. Οι επισκέπτες θα έχουν την ευκαιρία να περιηγηθούν σε μια εντυπωσιακή πολιτιστική παρουσίαση με αυθεντικές χειροτεχνίες, βερβέρικα κοσμήματα, παραδοσιακές ενδυμασίες και γεύσεις της αλγερινής κουζίνας, όπου τα μπαχαρικά και τα τοπικά προϊόντα παίζουν πρωταγωνιστικό ρόλο. Το διήμερο συμπληρώνεται από χορούς, τραγούδια και δράσεις που αναδεικνύουν τη σύγχρονη δυναμική της χώρας, αλλά και από την πλατφόρμα «Σπουδές στην Αλγερία», που ανοίγει ένα πεδίο διαλόγου γύρω από την εκπαίδευση και την έρευνα. Μια ανοιχτή πρόσκληση να γνωρίσουμε την Αλγερία μέσα από τη φιλοξενία, τη μουσική και τη ζωντανή της παράδοση.

Νίκος Καλαφάτης: Primavera
2026-05-20 10:00 - 18:00 | Τεχνοχώρος Art Gallery, Λεμπέση 12, Αθήνα, 117 42, Greece
Στον Τεχνοχώρο art gallery παρουσιάζεται η ατομική έκθεση του Νίκου Καλαφάτη με τίτλο “Primavera”, σε επιμέλεια της Ιστορικού Τέχνης Αθηνάς Σχινά. Η έκθεση αποτελεί μια ζωντανή, αισιόδοξη και βαθιά προσωπική κατάθεση ενός δημιουργού που έχει μετατρέψει τη φύση σε σταθερή πηγή έμπνευσης, καθημερινής παρατήρησης και εικαστικής ανακάλυψης. Με αφετηρία την άνοιξη, αλλά και μια διαρκή αίσθηση αναγέννησης, ο Καλαφάτης συνθέτει έναν κόσμο όπου τα απλά υλικά αποκτούν νέα ζωή. Ξύλα, μέταλλα, σκοινιά, φτερά και κάθε είδους object trouvés μεταπλάθονται μέσα από τη ζωγραφική, τη γλυπτική και τη χαρακτική σε έργα γεμάτα ποίηση, ευρηματικότητα και ένα διακριτικό χιούμορ. Η έκθεση δεν προτείνει απλώς μια εικαστική θέαση της φύσης, αλλά μια συνολικότερη στάση απέναντι στη ζωή: πιο ανάλαφρη, πιο παρατηρητική, πιο ανοιχτή στο θαύμα του καθημερινού. Μια “Primavera” που δεν περιορίζεται σε εποχή, αλλά λειτουργεί ως δημιουργική κατάσταση.

Διάρκεια έκθεσης: 08-30/05

Ώρες Λειτουργίας: Τρίτη, Πέμπτη, Παρασκευή: 12:00-20:00 & Τετάρτη, Σάββατο: 10:00-18:00, Κυριακή, Δευτέρα: κλειστά.

Παρουσίαση της Οικίας Ναπολέοντα Ζέρβα
2026-05-20 11:30 - 12:00 | Οικία Ναπολέοντα Ζέρβα, Καλλέργη 9, Αθήνα, 104 37, Greece
Η Οικία του Στρατηγού Ναπολέοντα Ζέρβα ανοίγει τις πόρτες της για μια σειρά από ιδιαίτερες παρουσιάσεις. Οι επισκέπτες θα έχουν την ευκαιρία να περιηγηθούν στους χώρους όπου έζησε ο Στρατηγός και να ανακαλύψουν τεκμήρια που προβάλλουν την ενωμένη εθνική αντίσταση κατά των κατακτητών την περίοδο 1941-1944. Μέσα από προσωπικά αντικείμενα και ιστορικές αφηγήσεις, αναδεικνύεται η ζωή και η δράση του Ναπολέοντα Ζέρβα, προσφέροντας μια ματιά στα γεγονότα που σφράγισαν την αθηναϊκή και ελληνική ιστορία.

Οι παρουσιάσεις θα πραγματοποιούνται κάθε Τετάρτη και Πέμπτη του Μαΐου σε ολιγομελή γκρουπ των 10 ατόμων.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.
